Imtella' Frar 18, 2021 Il-kumpanija Revolut bdiet toffri s-servizz bħala bank speċjalizzat. Filwaqt li madwar id-dinja għandha mal-15-il miljun klijent, f'Malta għandha aktar minn 190,000 klijent li jagħmlu użu mis-servizzi ta' din il-kumpanija. Fi stqarrija, il-kumpanija qalet li permezz ta' dan il-bank hija kunfidenti li s-servizzi li tagħti se jkunu iżjed taħt kontroll u siguri. Wieħed jista' jaġġorna għal dan il-bank fi ftit ħin permezz tal-app fuq il-mowbajl stess. Il-Kap Eżekuttiv ta' dan il-bank internazzjonali, Virgilijus Mirkės qal li permezz ta' dan il-bank f'Malta, il-kumpanija se tkun qed tipprovdi livell akbar ta' sigurtà u kunfidenza fil-konsumaturi ta' dan il-bank mingħajr ebda tarrifi moħbija.